《寄怀曹雪芹》
清代·敦诚

少陵昔赠曹将军，曾曰魏武之子孙。
君又无乃将军后，于今环堵蓬蒿屯。
扬州旧梦久以绝，且著临邛犊鼻裈。
爱君诗笔有才气，直追昌谷破篱樊。
当时虎门数晨夕，西窗剪烛风雨昏。
接罗倒着容君傲，高谈雄辩虱手扪。
感时思君不相见，蓟门落日松亭樽。
劝君莫弹食客铗，劝君莫扣富儿门。
残羹冷炙有德色，不如著书黄叶村。

作者简介：（1734—1791）清宗室，字敬亭，号松堂。阿济格后裔。敦敏弟。曹雪芹知友，所著《四松堂集》为研究曹雪芹生平重要资料。另有《鹪鹩庵笔麈》。